钦定古今图书集成/历象汇编/庶征典/第094卷 > 《清源洞祈雨青词》前人
## 钦定古今图书集成/历象汇编/庶征典/第094卷 > 《清源洞祈雨青词》前人

岁以稔闻，已拜高穹之赐；雨弗及时，又闻下土之咨。
辄恃至仁，敢陈微悃。臣闻《诗》播贻牟之颂，史严无麦
之书。盖于五谷之中，此为最重；必备四时之气，乃克
有成。傥乖吕令之期，难拟崆峒之熟。今者仲冬将届，
嘉泽尚愆，未耕者既阻于翻犁，已种者又虞于焦巷。
秋收百亩，仅医眼下之疮；夏秀两岐，殆类中流之楫。
此而失望，诚可深悲。仰祈大造之慈，俯拯细民之苦。
寸云触石，冀亟示于威神。三日为霖，庶均霑于膏润。
控忱以请，从欲是祈。